Fit-13 ta' Frar 2015 il-Kumitat tar-Rappreżentanti Permanenti qabel, f'isem il-Kunsill, il-pożizzjoni għan-negozjati dwar regoli ġodda bl-għan li tkun żgurata aktar il-preċiżjoni u l-integrità tal-parametri referenzjarji fi strumenti finanzjarji. Huwa talab lill-presidenza Latvjana biex malajr kemm jista' jkun tiftaħ negozjati mal-Parlament Ewropew sabiex ir-regolament ikun jista' jiġi adottat fl-ewwel qari. Każijiet reċenti ta' manipulazzjoni ta' parametri referenzjarji tal-imgħax bħal Libor u Euribor enfasizzaw l-importanza tal-parametri referenzjarji u d-dgħufijiet tagħhom. Il-prezzijiet ta' bosta strumenti u kuntratti finanzjarji jiddependu mill-preċiżjoni tal-parametri referenzjarji. Dubji dwar l-integrità tal-indiċi użati bħala parametri referenzjarji jistgħu jimminaw il-fiduċja fis-suq, jikkawżaw telf għall-konsumaturi u l-investituri u joħolqu distorsjoni tal-ekonomija reali. Il-parametri referenzjarji huma suxxettibbli għall-manipulazzjoni fejn jeżistu konflitti ta' interess u diskrezzjoni fil-proċess tal-parametri referenzjarji u fejn ma ssirx superviżjoni tajba fuqhom. Għalhekk, l-abbozz tar-regolament miftiehem mill-Kunsill għandu l-għanijiet li ġejjin: Titjib tal-governanza u l-kontrolli fuq il-proċess tal-parametri referenzjarji, b'mod partikolari biex ikun żgurat li l-amministraturi jevitaw konflitti ta' interess, jew tal-inqas jimmaniġġjawhom tajjeb; Titjib tal-kwalità tad-data mdaħħla u l-metodoloġiji użati mill-amministraturi tal-parametri referenzjarji; Ikun żgurat li l-kontributuri għall-parametri referenzjarji u d-data li jipprovdu jkunu soġġetti għal kontrolli xierqa, b'mod partikolari biex ikunu evitati konflitti ta' interess; Protezzjoni tal-konsumaturi u l-investituri permezz ta' aktar trasparenza, drittijiet ta' rimedju adegwati u valutazzjoni tal-idoneità fejn ikun meħtieġ. L-abbozz tar-regolament jintroduċi kodiċi ta' kondotta li jorbot legalment għall-kontributuri (tad-data) li jirrikjedi l-użu ta' metodoloġiji robusti u data suffiċjenti u affidabbli. B'mod partikolari, jirrikjedi l-użu fejn ikun possibbli tad-data mdaħħla proprja tat-tranżazzjonijiet. Iżda jekk id-data tat-tranżazzjonijiet ma tkunx suffiċjenti tista' tintuża data oħra. L-ambitu tar-regolament huwa wiesa', għalkemm parametri referenzjarji meqjusa bħala kritiċi ser ikunu soġġetti għal regoli aktar stretti, inkluża s-setgħa għall-awtorità kompetenti rilevanti li tobbliga kontributi tad-data mdaħħla. Ir-regolament mhux ser japplika għall-forniment ta' parametri referenzjarji minn banek ċentrali u għal skopijiet ta' ordni pubbliku. L-amministraturi ta' parametri referenzjarji ser ikollhom japplikaw għal awtorizzazzjoni u jkunu soġġetti għal superviżjoni mill-awtorità kompetenti tal-pajjiż fejn ikunu jinsabu. Jekk amministratur ma josservax id-dispożizzjonijiet tar-regolament, l-awtorità kompetenti tista' tirtira jew tissospendi l-awtorizzazzjoni tagħha. L-amministraturi ser ikunu obbligati li jkollhom fis-seħħ arranġamenti xierqa ta' governanza u kontrolli biex jiġu evitati konflitti ta' interess. L-Awtorità Ewropea tat-Titoli u s-Swieq (ESMA) ser tikkoordina s-superviżjoni tal-amministraturi ta' parametri referenzjarji mill-awtoritajiet nazzjonali kompetenti. Għall-parametri referenzjarji ta' importanza kritika, ser jitwaqqaf u jieħu d-deċiżjonijiet importanti kulleġġ ta' superviżuri nazzjonali li jinkludi l-ESMA. It-test tal-mandat ta' negozjar dwar Regolament tal-Parlament Ewropew u tal-Kunsill rigward l-indiċi użati bħala parametri referenzjarji fi strumenti finanzjarji u kuntratti finanzjarji